L 28/10
SK
Úradný vestník Európskej únie
31.1.2023
(61)
Pokiaľ ide o rybolovné možnosti pre kraby rodu Chionoecetes (Chionoecetes spp.) v oblasti Svalbard, Zmluvou z 9. februára 1920 o Špicbergoch (Svalbard) (ďalej len „Parížska zmluva z roku 1920“) sa všetkým stranám uvedenej zmluvy zaručuje rovnaký a nediskriminačný prístup k zdrojom v okolí Svalbardu, a to aj pokiaľ ide o rybolov.
Pozícia Únie týkajúca sa daného prístupu, pokiaľ ide o lov krabov rodu Chionoecetes na kontinentálnom šelfe okolo Svalbardu, bola uvedená vo viacerých verbálnych nótach adresovaných Nórsku, pričom posledné z nich sú z 26. februára 2021, 28. júna 2021 a 1. augusta 2022.
S cieľom zabezpečiť, aby sa využívanie krabov rodu Chionoecetes v okolí Svalbardu uviedlo do súladu s nediskriminačnými riadiacimi pravidlami, ktoré môže stanoviť Nórsko, ktoré má v tejto oblasti zvrchovanosť a právomoc v súlade s príslušnými ustanoveniami Dohovoru OSN o morskom práve a Parížskej zmluvy z roku 1920, je vhodné stanoviť počet plavidiel, ktoré sú oprávnené vykonávať takýto rybolov.
Prideľovanie takýchto rybolovných možností členským štátom je obmedzené na rok 2023.
Pripomína sa, že primárnu zodpovednosť za zabezpečenie súladu s uplatniteľnými právnymi predpismi nesú v Únii vlajkové členské štáty.
(62)
Pokiaľ ide o rybolovné možnosti pre tresku škvrnitú vo vodách Svalbardu, Parížska zmluva z roku 1920 všetkým stranám uvedenej zmluvy zaručuje rovnaký a nediskriminačný prístup k zdrojom okolo Svalbardu, a to aj pokiaľ ide o rybolov.
Rada by mala preto stanoviť kvótu Únie pre tresku škvrnitú vo vodách Svalbardu a v medzinárodných vodách podoblasti ICES 1 a divízie 2b na základe referenčného TAC tresky škvrnitej v severovýchodných arktických vodách a na základe historických rybolovných práv Únie.
V súlade s politickou dohodou medzi Úniou a Nórskom súvisiacou s rybolovom v podoblastiach ICES 1 a 2 z 29. apríla 2022 by Nórsko malo stanoviť kvótu pre tresku škvrnitú pre plavidlá Únie loviace tresku škvrnitú vo vodách Svalbardu na úrovni 2,8274 % referenčného TAC v jeho právnych predpisoch, čo zodpovedá aj právam Únie podľa Parížskej zmluvy z roku 1920.
Keďže rokovania o vykonávaní politickej dohody medzi Úniou a Nórskom stále prebiehajú, je vhodné, aby Únia na prvý štvrťrok 2023 stanovila dočasnú kvótu Únie pre tresku škvrnitú vo vodách Svalbardu a v medzinárodných vodách podoblasti ICES 1 a divízie 2b.
Úroveň tejto dočasnej kvóty Únie by sa mala stanoviť na 3 907 ton, pričom by sa mal zohľadniť historický podiel Únie na love tresky škvrnitej vo vodách Svalbardu.
Nórsko má okrem toho v úmysle stanoviť vo svojich právnych predpisoch dočasnú kvótu Únie pre tresku škvrnitú vo vodách Svalbardu na tejto úrovni na obdobie od 1. januára do 31. marca 2023.
Dočasné kvóty by sa mali členským štátom prideľovať v súlade s rozhodnutím Rady 87/277/EHS (16) s nevyhnutnými úpravami v dôsledku vystúpenia Spojeného kráľovstva z Únie a v dôsledku pomeru medzi úrovňou dočasnej kvóty Únie a podielom Únie na danej populácii.
(63)
V súlade s vyhlásením Únie určeným Venezuelskej bolívarovskej republike o udelení rybolovných možností vo vodách Únie rybárskym plavidlám, ktoré sa plavia pod vlajkou Venezuely vo výhradnej hospodárskej zóne pri pobreží Francúzskej Guyany (17), treba pre Venezuelu stanoviť rybolovné možnosti vo vodách Únie týkajúce sa rýb čeľade Lutjanidae.
(64)
S cieľom zabezpečiť jednotné podmienky vykonávania tohto nariadenia by sa na Komisiu mali preniesť vykonávacie právomoci, na základe ktorých môže oprávniť jednotlivé členské štáty, aby mohli spravovať prideľovanie rybolovného úsilia v súlade so systémom založeným na kilowattoch na deň, udeliť dodatočné dni na mori za trvalé ukončenie rybolovných činností a posilnenú účasť vedeckých pozorovateľov a stanoviť formáty tabuliek na zber a prenos informácií o prevode dní na mori medzi rybárskymi plavidlami plaviacimi sa pod vlajkou členského štátu.
Komisia by mala vykonávať uvedené právomoci v súlade s nariadením Európskeho parlamentu a Rady (EÚ) č. 182/2011 (18).
(16) Rozhodnutie Rady 87/277/EHS z 18. mája 1987 o pridelení možností lovu tresky v oblasti Špicbergov a Medvedieho ostrova a v divízii 3M, definovaných v Dohode o NAFO (Ú. v. ES L 135, 23.5.1987, s. 29).
(17) Rozhodnutie Rady (EÚ) 2015/1565 zo 14. septembra 2015 o schválení Vyhlásenia o udelení rybolovných možností vo vodách EÚ rybárskym plavidlám, ktoré sa plavia pod vlajkou Venezuelskej bolívarovskej republiky vo výhradnej hospodárskej zóne pri pobreží Francúzskej Guyany, v mene Európskej únie (Ú. v.
EÚ L 244, 19.9.2015, s. 55).
(18) Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v.
EÚ L 55, 28.2.2011, s. 13).